**ข้อสั่งการผู้ว่าราชการจังหวัดศรีสะเกษจากการประชุมเร่งรัดแก้ไขปัญหาโรคพิษสุนัขบ้า**

วันพฤหัสบดีที่ ๑๕ มีนาคม ๒๕๖๑ เวลา ๑๓.๐๐-๑๖.๐๐ น.

ณ ห้องประชุมศูนย์สารสนเทศการพัฒนาโคเนื้อ สำนักงานปศุสัตว์จังหวัดศรีสะเกษ

ตามที่จังหวัดศรีสะเกษได้จัดประชุมเพื่อเร่งรัดแก้ไขปัญหาโรคพิษสุนัขบ้า เมื่อวันพฤหัสบดีที่ ๑๕ มีนาคม ๒๕๖๑ เวลา ๑๓.๐๐-๑๖.๐๐ น. ณ ห้องประชุมศูนย์สารสนเทศการพัฒนาโคเนื้อ สำนักงานปศุสัตว์จังหวัดศรีสะเกษ นั้น ขอให้ทุกส่วนที่เกี่ยวข้องดำเนินการ ดังต่อไปนี้

๑.ให้นายอำเภอทุกอำเภอจัดประชุมผู้บริหารองค์กรปกครองส่วนท้องถิ่น (อบต./เทศบาล) รวมทั้งส่วนราชการที่เกี่ยวข้อง เร่งรัดให้ดำเนินการจัดตั้งงบประมาณในการจัดซื้อวัคซีนป้องกันโรคพิษสุนัขบ้าเพื่อนำมาฉีดให้สุนัขและแมวในพื้นที่ๆรับผิดชอบของแต่ละท้องถิ่น ถ้ายังไม่ได้รับการจัดสรรงบประมาณหรือยังไม่มีงบประมาณ ให้ดำเนินการขอปรับเปลี่ยนงบประมาณเพื่อจัดหาซื้อวัคซีนรวมทั้งเวชภัณฑ์และวัสดุอุปกรณ์อื่นๆที่จำเป็นในการดำเนินโครงการป้องกันโรคพิษสุนัขบ้า โดยให้เร่งดำเนินการโดยด่วนที่สุดให้ครอบคลุมและทั่วถึงทุกพื้นที่ๆรับผิดชอบ และให้รายงานผลและความคืบหน้าต่อผู้ว่าราชการจังหวัดศรีสะเกษผ่านทางสำนักงานปศุสัตว์จังหวัดศรีสะเกษ ภายในวันที่ ๑๑ เมษายน ๒๕๖๑

๒.ให้ทุกส่วนราชการที่เกี่ยวข้องร่วมจัดงาน Kick Off รณรงค์ควบคุมป้องกันโรคพิษสุนัขบ้าพร้อมกันทั้งจังหวัดทั่วทุกอำเภอ ให้แต่ละอำเภอกำหนดสถานที่ๆจัดงานที่เหมาะสม โดยให้ทุกๆองค์กรปกครองส่วนท้องถิ่นเข้าร่วมกิจกรรม ให้มีการจัดจุดสาธิตการฉีดวัคซีนป้องกันโรคพิษสุนัขบ้า การผ่าตัด ทำหมัน สื่อประชาสัมพันธ์ให้ความรู้ และให้ประชาชนรวมทั้งจิตอาสาจากทุกพื้นที่ทุกตำบลเข้าร่วมกิจกรรม พร้อมจัดรถริ้วขบวนรณรงค์ไปยังทุกพื้นที่ตำบล เพื่อประชาสัมพันธ์ กระตุ้นให้ประชาชนเห็นความสำคัญและมีส่วนร่วมในการควบคุมป้องกันโรคพิษสุนัขบ้า ทั้งนี้ในเมืองศรีสะเกษให้ดำเนินการบริเวณหน้าศาลากลางจังหวัด โดยกำหนดจัดงานในวันที่ ๔ เมษายน ๒๕๖๑ ทั้งนี้ให้รายงานผลการดำเนินงานผู้ว่าราชการจังหวัด ศรีสะเกษผ่านทางสำนักงานปศุสัตว์จังหวัดศรีสะเกษ ภายในวันที่ ๖ เมษายน ๒๕๖๑

๓.ให้หน่วยงานที่รับผิดชอบในพื้นที่ ได้แก่ หน่วยงานปศุสัตว์ สาธารณสุข รวมทั้งองค์กรปกครองส่วนท้องถิ่น (อบต./เทศบาล) ในแต่ละพื้นที่เร่งดำเนินการประชาสัมพันธ์ให้ความรู้โรคพิษสุนัขบ้าแก่ประชาชน โดยเฉพาะเด็กนักเรียนในสถานศึกษา ซึ่งถือว่าเป็นกลุ่มเสี่ยงต่อการสัมผัสโรค รวมทั้งสร้างความตระหนัก ในการเลี้ยงสัตว์อย่างมีความรับผิดชอบ นำสัตว์เลี้ยงไปรับการฉีดวัคซีนให้ครบทุกตัว และเมื่อสัมผัสโรค เช่น เมื่อถูกกัด สัมผัสน้ำลาย ต้องรีบไปรับการฉีดวัคซีนให้ครบตามคำแนะนำของแพทย์

๔.การจัดหาวัคซีนป้องกันโรคพิษสุนัขบ้าโดยองค์กรปกครองส่วนท้องถิ่นจะต้องดำเนินการอย่างมีคุณภาพ วัคซีนต้องมาจากบริษัทที่อยู่ในบัญชีรายชื่อที่ได้รับการรับรองและได้รับอนุญาตให้นำเข้ามาจำหน่ายในประเทศไทย การจัดซื้อวัคซีนต้องมาจากแหล่งที่เชื่อถือได้เป็นผู้ที่ได้รับอนุญาตให้จำหน่ายวัคซีนตามกฎหมาย มีความสามารถในการจัดการรักษาคุณภาพวัคซีนได้ตามมาตรฐาน ทั้งนี้การจัดเก็บ การส่งมอบ การขนส่ง และการวัคซีนไปใช้ ณ จุดปฏิบัติงาน จะต้องรักษาอุณหภูมิความเย็นให้อยู่ระหว่าง ๒-๘ องศาเซลเซียส เพื่อรักษาคุณภาพของวัคซีนเมื่อนำไปฉีดให้สัตว์แล้วสามารถสร้างภูมิคุ้มกันต่อโรคได้ ทั้งนี้ให้หน่วยงานปศุสัตว์และหน่วยงานสาธารณสุขในแต่ละพื้นที่ให้คำแนะนำปรึกษาแก่องค์กรปกครองส่วนท้องถิ่นในการจัดการด้านคุณภาพวัคซีน

๕.ให้มีการเฝ้าระวังโรคทั้งในคนและสัตว์อย่างเข้มงวด ในระดับอำเภอให้สำนักงานปศุสัตว์อำเภอและสำนักงานสาธารณสุขอำเภอเป็นศูนย์กลางในการประเมินสถานการณ์ รวบรวมข้อมูล เฝ้าระวังโรค ในสัตว์และคนตามลำดับ และประสานงานรายงานข้อมูลมายังสำนักงานปศุสัตว์จังหวัดศรีสะเกษ และสำนักงานสาธารณสุขจังหวัดศรีสะเกษตามลำดับ ทั้งนี้ให้ตั้งตั้งศูนย์อำนวยการเฉพาะกิจแก้ไขปัญหาโรคพิษสุนัขบ้า จังหวัดศรีสะเกษ ณ กลุ่มพัฒนาสุขภาพสัตว์ สำนักงานปศุสัตว์จังหวัดศรีสะเกษ (โทร/โทรสาร ๐๔๕-๖๑๒๗๗๙)

....................................................................................

***กลุ่มพัฒนาสุขภาพสัตว์ สำนักงานปศุสัตว์จังหวัดศรีสะเกษ***

***มีนาคม ๒๕๖๑***